《重游寥阳洞有感》
宋代·欧阳澈

寻真曾到寥阳殿，小立廊腰花影转。飞琼仙子下瑶台，绰约云影眼波剪。

水沈烟断一帘秋，醉睡海棠红玉软。武陵归去探年华，扬州一梦烟波远。

重来风物恰依然，爱日融融烟素卷。洞门寂历锁长春，异木槎枒插天半。

霞衣冉冉媚东风，绿锁窗前重识面。酒酣春笋理琵琶，曲终依约含幽怨。

人间名利几时休，马行不驻空留恋。

桃花流水古犹今，回首碧云人不见。

作者简介：欧阳澈，男，北宋末江右人布衣。字德明，抚州崇仁（今属江西）人。少年时即喜谈世事，尚气大言，慷慨不稍屈。靖康初应诏上疏，奏论朝廷弊政三十余事，陈安边御敌十策。金兵南侵，徒步赴行在，伏阙上书，力诋和议。建炎元年八月，与陈东同时被杀，年三十一 （《宋史》本传作年三十七，误）。绍兴间，追赠秘阁修撰。